Folketing
2009-02-20

Jeg vil starte med at sige, at vi i Dansk Folkeparti er utrolig skuffede over den melding, som undervisningsministeren er kommet med i et svar til Folketinget, hvori der lukkes op for fredagsbøn i folkeskolen. Vi synes mildest talt, at det er en rigtig dårlig udvikling, som regeringen er inde på her, og vi synes, at ministeren passende kunne genoverveje den beslutning. Jeg synes, at det er pudsigt at høre en minister, der siger, hvor enig han i realiteten er i den politik, som bliver lagt frem fra Dansk Folkepartis side, og så alligevel finder på nogle forklaringer på, hvorfor man egentlig ikke kan støtte den. Realiteten er jo den, at det er meget muligt, at man kan spørge: Hvad gør et enkelt badeforhæng, hvad gør det, at man laver en madordning, hvor der kun er halalslagtet kød, og hvad gør det, at man giver fri på en skoledag i ramadanen? Men problemet er jo, at det ene særhensyn, som kan virke ganske uskadeligt, har taget det andet, og på et eller andet tidspunkt bliver man nødt til at sige stop, netop fordi det, som ministeren selv er inde på, så går ud over andre elevers frihed. Det ser vi jo også under ramadanen, hvor eksempelvis muslimske elever hetzer mod muslimske elever, som faktisk forsøger at integrere sig, og også mod elever, som ikke faster. Hvordan vil ministeren håndtere de problemer?